**ΕΛΛΗΝΙΚΗ ΔΗΜΟΚΡΑΤΙΑ**

**ΑΝΑΡΤΗΤΕΑ ΣΤΟ ΔΙΑΔΙΚΤΥΟ**

**ΚΑΤΑΧΩΡΙΣΤΕΑ ΣΤΟ ΚΗΜΔΗΣ**

**Αθήνα, 07/05/2019**

**Αρ. Πρωτ.: Δ20/οικ. 945/Φ.35/Ε.ΖΑΓΟΡΑ**

**ΥΠΟΥΡΓΕΙΟ ΥΠΟΔΟΜΩΝ ΚΑΙ ΜΕΤΑΦΟΡΩΝ**

**ΓΕΝ. ΓΡΑΜΜΑΤΕΙΑ ΥΠΟΔΟΜΩΝ**

**ΓΕΝ. Δ/ΝΣΗ ΥΔΡΑΥΛΙΚΩΝ ΛΙΜΕΝΙΚΩΝ**

**& ΚΤΗΡΙΑΚΩΝ ΥΠΟΔΟΜΩΝ**

**Δ/ΝΣΗ ΛΙΜΕΝΙΚΩΝ ΥΠΟΔΟΜΩΝ (Δ 20)**

**ΠΕΡΙΛΗΨΗ ΔΙΑΚΗΡΥΞΗΣ**

Η Διεύθυνση Λιμενικών Υποδομών (Δ20) της Γενικής Γραμματείας Υποδομών του Υπουργείου Υποδομών και Μεταφορών προκηρύσσει δημόσιο διαγωνισμό μέσω του Ε.Σ.Η.Δ.Η.Σ. κατά την ανοικτή διαδικασία με κριτήριο ανάθεσης την πλέον συμφέρουσα από οικονομική άποψη προσφορά με βάση την τιμή (άρθρο 95 παρ. 2α του Ν.4412/2016) για την ανάδειξη αναδόχου του ΕΡΓΟΥ **«Αποκατάσταση Ζημιών σε λιμένες του Δήμου Ζαγοράς-Μουρεσίου Ν. Μαγνησίας από τη θεομηνία της 26-02-2018»**, προϋπολογισμού ενός εκατομμυρίου τριακοσίων χιλιάδων ευρώ (1.300.000,00 €), συμπεριλαμβανομένης της δαπάνης ΦΠΑ.

Το έργο χρηματοδοτείται από πιστώσεις του προγράμματος Δημοσίων Επενδύσεων (αριθμ. έργου **ΣΑΕ 870 2018 ΣΕ87000000**)και υπόκειται στις προβλεπόμενες κρατήσεις για τα έργα αυτά.

Το έργο αφορά στην αποκατάσταση των ζημιών που προκλήθηκαν από τη θεομηνία της 26-02-2019 σε λιμένες του Δήμου Ζαγοράς – Μουρεσίου του Ν. Μαγνησίας και συγκεκριμένα α) στο αλιευτικό καταφύγιο Αι Γιάννη και β) στο παραλιακό μέτωπο των Αγ. Σαράντα

 Το έργο συνοπτικά περιλαμβάνει τις ακόλουθες εργασίες:

Αλιευτικό Καταφύγιο Αι Γιάννη:

Καθαίρεση των κατεστραμμένων δαπέδων

Συμπλήρωση των υλικών επιχώσεων

Σφράγιση των υποσκαφών

Επέκταση του προφυλακτιρίου τοίχου

Αποκατάσταση της θωράκισης με φυσικούς ογκόλιθους

Βυθοκόρηση της λιμενολεκάνης

Κατασκευή δικτύων Η/Μ και τοποθέτηση οβελού για την αποκατάσταση της φωτοσήμανσης του αλιευτικού καταφυγίου

Παραλιακό μέτωπο Αγίων Σαράντα:

Ανακατασκευή του τοιχίου αντιστήριξης της παραλιακής οδού το οποίο έχει καταρρεύσει

**Δικαιούμενοι συμμετοχής στη διαδικασία σύναψης σύμβασης :**

Δικαίωμα συμμετοχής έχουν φυσικά ή νομικά πρόσωπα, ή ενώσεις αυτώνπου δραστηριοποιούνται σε έργα κατηγορίας ΛΙΜΕΝΙΚΩΝ έργων και που είναι εγκατεστημένα:

α) σε κράτος-μέλος της Ένωσης,

β) σε κράτος-μέλος του Ευρωπαϊκού Οικονομικού Χώρου (Ε.Ο.Χ.),

γ) σε τρίτες χώρες που έχουν υπογράψει και κυρώσει τη ΣΔΣ, στο βαθμό που η υπό ανάθεση δημόσια σύμβαση καλύπτεται από τα Παραρτήματα 1, 2, 4 και 5 και τις γενικές σημειώσεις του σχετικού με την Ένωση Προσαρτήματος I της ως άνω Συμφωνίας, καθώς και
δ) σε τρίτες χώρες που δεν εμπίπτουν στην περίπτωση γ΄ της παρούσας παραγράφου και έχουν συνάψει διμερείς ή πολυμερείς συμφωνίες με την Ένωση σε θέματα διαδικασιών ανάθεσης δημοσίων συμβάσεων.

Οικονομικός φορέας συμμετέχει είτε μεμονωμένα είτε ως μέλος ένωσης.

Οι ενώσειςοικονομικών φορέων συμμετέχουν υπό τους όρους των παρ. 2, 3 και 4 του άρθρου 19 και των παρ. 1 (ε) και 3 (β) του άρθρου 76 του ν. 4412/2016.

Δεν απαιτείται από τις εν λόγω ενώσεις να περιβληθούν συγκεκριμένη νομική μορφή για την υποβολή προσφοράς. Σε περίπτωση που η ένωση αναδειχθεί ανάδοχος η νομική της μορφή πρέπει να είναι τέτοια που να εξασφαλίζεται η ύπαρξη ενός και μοναδικού φορολογικού μητρώου για την ένωση (πχ κοινοπραξία).

**Καταλληλότητα για την άσκηση της επαγγελματικής δραστηριότητας**

Όσον αφορά την καταλληλότητα για την άσκηση της επαγγελματικής δραστηριότητας, απαιτείται οι οικονομικοί φορείς να είναι εγγεγραμμένοι στο σχετικό επαγγελματικό μητρώο που τηρείται στο κράτος εγκατάστασής τους. Ειδικά οι προσφέροντες που είναι εγκατεστημένοι στην Ελλάδα απαιτείται να είναι εγγεγραμμένοι στο Μητρώο Εργοληπτικών Επιχειρήσεων (Μ.Ε.ΕΠ.) ή στα Μητρώα Περιφερειακών Ενοτήτων στην κατηγορία/-ίες έργου του άρθρου 21 της Διακήρυξης. Οι προσφέροντες που είναι εγκατεστημένοι σε κράτος μέλος της Ευρωπαϊκής Ένωσης απαιτείται να είναι εγγεγραμμένοι στα Μητρώα του παραρτήματος ΧΙ του Προσαρτήματος Α του Ν. 4412/2016.

**Οικονομική και χρηματοοικονομική επάρκεια**

Όσον αφορά στην οικονομική και χρηματοοικονομική επάρκεια απαιτείται οι οικονομικοί φορείς κατά την υποβολή της οικονομικής προσφοράς, να διαθέτουν τουλάχιστον την οικονομική και χρηματοοικονομική επάρκεια, όπως αυτή ορίζεται στο άρθρο 100 του Ν. 3669/2008, όπως τροποποιήθηκε με το άρθρο 107 του Ν. 4199/2013, για την **2η τάξη και άνω** στην κατηγορία **Λιμενικών έργων** και στο άρθρο 75 του Ν. 4412/2016.

Ειδικά οι εργοληπτικές επιχειρήσεις που είναι εγγεγραμμένες στο ΜΕΕΠ, δεν θα πρέπει να υπερβαίνουν τα ανώτατα επιτρεπτά όρια ανεκτέλεστου υπολοίπου εργολαβικών συμβάσεων, σύμφωνα με τα ειδικότερα οριζόμενα στο άρθρο 20 παρ. 4 του Ν. 3669/2008, όπως ισχύει.

Ειδικότερα οι οικονομικοί φορείς που δεν είναι εγκατεστημένοι στην Ελλάδα, θα πρέπει να διαθέτουν τουλάχιστον αντίστοιχη οικονομική και χρηματοοικονομική επάρκεια, όπως προσδιορίζεται ανωτέρω και συγκεκριμένα τα αναφερόμενα στην παράγραφο 5β και 5γ του άρθρου 100 του ν. 3669/2008, όπως τροποποιήθηκε με το άρθρο 107 του ν. 4199/2013.

**Τεχνική και επαγγελματική ικανότητα**

Όσον αφορά την τεχνική και επαγγελματική ικανότητα απαιτείται οι οικονομικοί φορείς κατά την υποβολή της οικονομικής προσφοράς, να διαθέτουν τουλάχιστον την τεχνική στελέχωση, εμπειρία κλπ. όπως αυτά ορίζονται στο άρθρο 100 του Ν. 3669/2008 για την **2η τάξη και άνω** στην κατηγορία **Λιμενικών έργων** και στο άρθρο 75 του Ν. 4412/2016.

Ειδικότερα οι οικονομικοί φορείς που δεν είναι εγκατεστημένοι στην Ελλάδα, θα πρέπει να διαθέτουν τουλάχιστον στην τεχνική τους στελέχωση τα αναφερόμενα στην παράγραφο 5α του άρθρου 100 του ν. 3669/2008, όπως τροποποιήθηκε με το άρθρο 107 του ν. 4199/2013.

**Στον ηλεκτρονικό φάκελο προσφοράς περιέχονται :**

α) ένας υποφάκελος με την ένδειξη «Δικαιολογητικά Συμμετοχής».

β) ένας υποφάκελος με την ένδειξη «Οικονομική Προσφορά».

Η εγγύηση συμμετοχής στο διαγωνισμό, σύμφωνα με το άρθρο 72 του Ν.4412/2016 ορίζεται το ποσό των **είκοσι χιλιάδων εννιακοσίων εξήντα οκτώ ευρώ** (**20.968,00 Ευρώ)** και η σχετική εγγυητική επιστολή θα απευθύνεται προς την Διεύθυνση Λιμενικών Υποδομών της Γ.Γ.Υ. του Υπουργείου Υποδομών και Μεταφορών. Η διάρκεια ισχύος της εγγύησης συμμετοχής είναι εννέα (9) μήνες και τριάντα (30) ημέρες, από την ημερομηνία λήξης υποβολής των προσφορών, ήτοι έως 05/04/2020.

Γλώσσα διαδικασίας η Ελληνική.

Ως ημερομηνία λήξης της προθεσμίας υποβολής των προσφορών ορίζεται η **04/06/2019.**

Ως ημερομηνία ηλεκτρονικής αποσφράγισης των προσφορών ορίζεται η **07/06/2019.**

Κάθε υποβαλλόμενη προσφορά δεσμεύει τον συμμετέχοντα στο διαγωνισμό για διάστημα εννέα (9) μηνών, από την ημερομηνία υποβολής των προσφορών.

Αν για οποιονδήποτε λόγο δεν διενεργηθεί η αποσφράγιση κατά την ορισθείσα ημέρα, τότε η αποσφράγιση και η καταληκτική ημερομηνία μετατίθενται σε οποιαδήποτε άλλη ημέρα, με απόφαση της αναθέτουσας αρχής η οποία κοινοποιείται ηλεκτρονικά στους προσφέροντες, πέντε (5) τουλάχιστον εργάσιμες ημέρες πριν τη νέα ημερομηνία, και αναρτάται στο ΚΗΜΔΗΣ, στην ιστοσελίδα της αναθέτουσας αρχής και στο ΕΣΗΔΗΣ.

Η παρούσα προκήρυξη (περίληψη διακήρυξης) θα δημοσιευθεί στο ΚΗΜΔΗΣ, στην ιστοσελίδα της αναθέτουσας αρχής [www.ggde.gr](http://www.ggde.gr), καθώς και στον ελληνικό τύπο.

Η Διακήρυξη και τα τεύχη δημοπράτησης του διαγωνισμού αναρτώνται στον ειδικό, δημόσια προσβάσιμο, χώρο «ηλεκτρονικοί διαγωνισμοί» της πύλης [www.promitheus.gov.gr](http://www.promitheus.gov.gr), στο ΚΗΜΔΗΣ, καθώς και στην ιστοσελίδα της αναθέτουσας αρχής [www.ggde.gr](http://www.ggde.gr), όπου διατίθενται δωρεάν.

**Ο ΔΙΕΥΘΥΝΤΗΣ**

**ΛΙΜΕΝΙΚΩΝ ΥΠΟΔΟΜΩΝ (Δ20)**

**Θ. ΤΣΟΥΚΑΛΑΣ**

**Πολ. Μηχ. με Α΄β**